**Cançons de la Mediterrània 2024**

**Neila Benbey, Ibrahim Keivo & Gani Mirzo Band
*Mediterranean Voices***

**Dimecres 17 de juliol, a les 21.30 h
Ses Voltes**

De la trobada entre els cantants **Neila Benbey** (Alger) i **Ibrahim Keivo** (Armènia) amb el músic kurd **Gani Mirzo**, sorgí l’espectacle ***Mediterranean Voices***,un concert únic i solidari, com a continuació i part del projecte Dignity Road, solidari amb els camps de refugiats al Kurdistan i que s’inicià de la mà del mateix Gani Mirzo.

**Neila Benbey**, cantant algerina establerta a Barcelona, ha treballat amb grans artistes com Carles Santos, Raúl Costafreda, Ernesto Briceño, o el mateix Gani Mirzo. La seva sensualitat i emotivitat fan de Neila una de les veus més interessants d’Alger i de la Mediterrània.

**Ibrahim Keivo** prové d’una família armènia que escapà del genocidi. El seu cant i les seves músiques expressen amb intensitat les músiques del *Jezireh*, en què àrabs, assiris, caldaics, kurds i armenis conviuen i comparteixen cançons i músics.

**Gani Mirzo**, nascut a Qamishhlo, al Kurdistan siri, és un expert en la música oriental i un virtuós del llaüt. És reconegut per la seva tasca d’investigació musical en la fusió dels ritmes i les músiques de l’Orient Mitjà amb les músiques mediterrànies i el jazz; gran coneixedor del llegat del músic persa Ziryab, un dels artistes més prolífics de tots els temps.

***Mediterranean Voices*** ens proposa un viatge per les músiques de la Mediterrània a través de les melodies i les cançons armènies, kurdes i algerines, amanit amb un cert aroma andalusí.

**Daniela Pes**

**Dijous 18 de juliol, a les 21.30 h
Ses Voltes**

**Daniela Pes** és una música i cantautora nascuda al cor de la Gallura, al centre de l’illa de Sardenya, el 1992.

La seva veu i la seva música fugen de classificacions predeterminades. Daniela Pes està immersa en un moment creatiu en el qual la música flueix sense barreres ni idees preconcebudes, sigui com a cantant, com a instrumentista, com a compositora electrònica... El seu és un talent multifacètic.

El 14 d’abril de 2023 va treure el seu primer àlbum,***SPIRA***, produït per Iosonouncane. Aquest treball l’ha compromesa durant els darrers tres anys i és una síntesi de les moltes vides musicals de Daniela. De fet, arriba al seu debut amb un currículum impressionant, que inclou una Llicenciatura de Cant Jazz pel Conservatori de Sàsser i una beca per als Seminaris d’Estiu de Jazz Nuoro, dirigits per Paolo Fresu, la qual cosa la va dur a actuar a Time in Jazz i al Harp Festival de Rio de Janeiro. Completen aquest reconeixement a la seva música el prestigiós Premi Andrea Parodi el 2017 (en què va guanyar el de la crítica, el del jurat internacional, el de la millor música i el millor arranjament), el Premi a la Millor Música i el Premi Nuovoimaie, a Musicultura, el 2018. El seu àlbum de debut, *Spira*, guanya la Targa Tenco 2023 com a Millor Òpera Prima.

**Cris Juanico + Simfovents
*Altament sensible***

**Divendres 19 de juliol, a les 20.30 h
Castell de Bellver
(Preu: 3 €)**

El cantant, músic i compositor ciutadellenc **Cris Juanico** fa un repàs a la seva trajectòria en aquest concert, ***Altament sensible***, el seu nou projecte artístic, acompanyat en aquesta ocasió per la Banda Municipal de Música de Palma-Simfovents, amb un repertori que inclou algunes de les melodies més populars de l’artista en clau simfònica.

Així, la proposta combina algunes de les melodies més emblemàtiques de la trajectòria musical de l’artista menorquí, des del seu pas per la banda Ja T’ho Diré fins avui, en la seva carrera en solitari, amb els colors, els matisos i la sensibilitat que aporten els instruments de Simfovents. El projecte explora nous camins sonors i altres textures de les cançons *Com un infant*, *Així i tot*, *Un vol de miloca*, *Si vens*, *Na Cecília*, *La mar*, *Es moment*, *Amb un dit as vidre escric*, *Enmig del desert*, *No em facis ontes*, *Sal i dolçura* i *M’encanta*, a més de *L’univers* i *Més a prop*.

​La proposta compta amb els arranjaments del músic menorquí i director de la Banda Municipal de Ciutadella **Joan Mesquida** i amb la personalitat sonora de la seva banda habitual, integrada per **Blanca Coll** (violí), **Lluís Gener** (baix), **Quim Ribó** (guitarra elèctrica) i **Pere Moll** (bateria), i la incorporació als cors de **Marta Elka** i **Annabel Villalonga**, a més dels músics de Simfovents, dirigits pel seu director, **Francisco Valero**.

**Gipsy Kings
by Paco Baliardo**

**Dissabte 20 de juliol, a les 21.30 h
Ses Voltes**

**Gipsy Kings** és història viva de la música gitana de les darreres dècades. És, probablement, la banda de flamenc i rumba catalana més famosa d’Europa arran dels seus èxits amb temes com *Un amor*, *Volaré*, *Bamboleo* o *Hotel California*, els quals, a més d’haver aconseguit ser imprescindibles en qualsevol festa, han estat inclosos en nombroses pel·lícules de Holywood, i els han reportat nombrosos premis i guardons internacionals, com diversos Grammys, entre molts d’altres. Fins i tot posaren música al musical francès *El Zorro*.

Formada per gitanos catalans residents a Montpeller i Arle (Provença), els inicis de la banda es remunten a mitjan dècada dels 60, quan els cosins Ricardo Baliardo (conegut com a *Manitas de Plata*) i José Reyes popularitzaren arreu del món la rumba catalana. Poc després, José Reyes, juntament amb els seus fills, es va donar a conèixer com a grup gitano arreu de França en casaments, festivals i al carrer, com a *Los Reyes*. És l’any 1979 quan el grup pren definitivament el nom de Gipsy Kings (Els Reis Gitanos) i, acompanyat dels seus cosins Baliardo, Jacques (conegut com a Paco), Tonino i Maurice, comença a encadenar èxits a França, Europa i als Estats Units.

Continuats de manera imparable per les següents generacions dels Reyes i dels Baliardo, els Gipsy Kings són universals: segueixen omplint concerts i entusiasmant diverses generacions amb ganes de festa, de ball i disbauxa, amb la seva proposta tan lliure com mestissa, mesclant ritmes del pop, del rock i de la música africana amb la rumba catalana, i cantant, amb el seu estil particular, en francès, castellà, català, italià, anglès...

Aquesta àmplia heterodòxia cultural ha permès que els Gipsy Kings siguin aclamats onsevulla que toquin, des de la Xina al Brasil, de Nova Orleans a Rússia, d’Austràlia a Àfrica.

**ALI DOĞAN GÖNÜLTAŞ**

**Diumenge 21 de juliol, a les 21 h
Ses Voltes**

Nascut a la regió turca d’Anatòlia, **Ali Doğan Gönültaş** ens presenta el seu primer àlbum en solitari, *Kiğı*, un treball que neix de la recerca de la literatura oral i la musica popular i genuïna del seu lloc de naixement, Kiğı, i tota la seva riquesa idiomàtica de d’Anatòlia i Mesopotàmia.

**Ali Doğan Gönültaş** es va graduar als departaments d’Arqueologia i Ràdio TV i Cinema de la Universitat de Kocaeli. Va iniciar la seva carrera musical professional amb el grup Ze Tijê, com a membre fundador, compositor, arranjador i intèrpret als àlbums d’estudi *Yanlışımız Var!* (2015) i *Ur* (2019), on el grup explorava en els gèneres postrock, collage i experimental.

Des de 2018, continua la seva producció musical amb la seva sèrie de concerts en solitari *Xo Bi Xo*. En aquest projecte, en què el músic inclou cançons en kurd i turc, així com en zazaki, la seva llengua materna, experimenta amb els estils i els temes tradicionals, passats pel seu estil personal.

L’any 2022 publica el seu primer àlbum en solitari, *Kiğı*, on aboca tot el coneixement adquirit en els seus estudis i en les recerques de la història oral i les investigacions de camp que realitza des de 2007 a la seva regió de naixement, Kiğı, i juga amb el llenguatge musical popular i genuí de la zona d’Anatòlia i Mesopotàmia (el lloc del món on, fa milers d’anys, va néixer la civilització amb el floriment de les primeres grans ciutats), i tota la seva riquesa idiomàtica.